ذیشان حیدر جوادی

علامہ سید ذیشان حیدر جوادی  (پیدائش: 17 ستمبر 1938ء— وفات: 15 اپریل 2000ء) برصغیر کے مشہور شیعہ عالم دین اور مذہبی مصنف تھے۔ ہندوستان کے شہر الہ آباد کے رہنے والے تھے ـ

 ولادت اور آغاز تعلیم 
علامہ سید ذیشان حیدر جوادی 17/ستمبر 1938ء مطابق 22/ رجب المرجب 1357ھ بروز شنبہ، قصبہ کراری ضلع الہ آباد میں پیدا ہوئے ـ

آپ کے والد مولانا سید محمد جواد علم و فضل میں نمایاں شخصیت کے مالک تھے اور قصبہ جلالی ضلع علی گڑھ میں ایک مدت تک پیش نماز تھے ـ

آپ نے ابتدائی تعلیم خود کراری کے مدرسہ امجدیہ میں حاصل کی ـ

سنہ 1949ء میں مدرسہ ناظمیہ لکھنؤ میں داخل ہوئے ـ

 اعلیٰ تعلیم اور اساتذہ 
علامہ جوادی اپنے مہربان استاد آقائے محمد باقر الصدر کے ساتھ نجف اشرف (عراق) میں|تصغیر
مدرسہ ناظمیہ کی تعلیم کے اختتام کے بعد اعلی تعلیم کے حصول کے لیے سنہ 1955ء میں آپ نجف اشرف (عراق) چلے گئے ـ جوادی، مقدمہ ترجمہ و تفسیر قرآن ( انوار القرآن )، صفحہ: 9

نجف اشرف میں تقریبًاً دس سال تحصیل علم میں صرف کیے اور شہید خامس آیت اللہ سید محمد باقر الصدر، آیت اللہ سید ابو القاسم خوئی، آیت اللہ سید محسن طباطبائی حکیم، شہید محراب آیت اللہ سید اسداللہ مدنی تبریزی، آیت اللہ شیخ محمد تقی آل راضی، آیت اللہ حسین راستی کاشانی نیز آیت اللہ محمد علی مدرس افغانی سے کسب فیض کیا، خصوصا آیت اللہ سید محمد باقر الصدر آپ پر بہت مہربان تھے ـیادنامہ علامہ جوادی (فارسی)، صفحہ: 8

 نجف اشرف میں آپ کے اساتذہ 
 اساتذہ عراق 1آیت اللہ سید محمد باقر الصدر  2آیت اللہ سید ابو القاسم خوئی 3آیت اللہ سید محسن طباطبائی حکیم 4شہید محراب آیت اللہ سید اسداللہ مدنی تبریزی 5آیت اللہ محمد علی مدرس افغانی 6آیت اللہ شیخ محمد تقی آل راضی 7آیت اللہ حسین راستی کاشانی
سنہ 1965ء میں آپ ہندوستان واپس آئے اور تقریبًا 1978ء تک الہ آباد کی مسجد قاضی صٓاحب میں پیش نمازی کے ساتھ ساتھ تصنیف و تالیف کا کام انجام دیا ـ

 تصنیف و تالیف 
آپ کا شمار کثیر التصانیف علما میں ہوتا ہے ـ آپ کی سرعت قلم کو خود آپ کے استاد آیت اللّہ سید محمد باقر الصدر حیرت و استعجاب کی نگاہوں سے دیکھا کرتے تھے ـ

تحریری کام آپ نے علم دین حاصل کرنے کے دوران ہی شروع کر دیا تھا ـ ظاہرا سب سے پہلے آپ نے کتاب سلیم بن قیس ہلالی (اسرار آل محمد) کا اردو میں ترجمہ کیا ـ

نجف اشرف میں ہی ابو طالب مومن قریش، علامہ عبداللّہ خنیزی کی تصنیف کا ترجمہ پندرہ دن میں مکمل کر دیا ـ

آپ نے آیت اللّہ سید محمد باقر الصدر کی کتابوں اقتصادنا، الفدک فی التاریخ، البنک اللاربوی فی الاسلام اور التشیع والاسلام کے ترجمے کیے جن کے نام یہ ہیں :

 ہمارے اقتصادیات
 فدک (تاریخ کی روشنی میں)
 اسلامی بینک
 تشیّع اور اسلام
 علامہ شیخ اسد اللّہ حیدر نجفی کی کتاب الامام الصادق والمذاھب الاربعة کا ترجمہ : امام جعفر صادق اور مذاہب اربعہ ۔
 آیت اللّہ محمد محمدی ری شہری کی کتاب اھل البیت فی الکتاب والسنة کا ترجمہ : اہل بیت (قرآن و سنت کی روشنی میں) ۔
 شیخ صدوق کی کتاب الخصال کا خلاصہ اور ترجمہ : انوار عصمت ۔
 شیخ حسین بن محمد حلوانی (پانچویں صدی ہجری کے شیعہ محدث) کی کتاب نزھۃ الناظر و تنبیہ الخاطر کا ترجمہ : تہذیب قلب و نظر ۔
 علامہ سید مرتضی عسکری کی کتاب معالم المَدرستَین کی پہلی جلد کا ترجمہ : مکاتب خلافت و امامت کے امتیازی نشانات نیز دوسری اور تیسری جلد کی تلخیص و ترجمہ : خطائے اجتہادی کی کرشمہ سازیاں ۔
 علامہ احمد حسین یعقوب (اردن کے رہنے والے شافعی مذہب عالم جو شیعہ ہو گئے تھے) کی کتاب نظریۃ عدالۃ الصحابۃ کا ترجمہ : نظریہ عدالت صحابہ ۔
 علامہ محمد تیجانی سماوی (تونس کے رہنے والے مالکی مذہب عالم جو شیعہ ہو گئے تھے) کی کتاب ثم اھتدیت کا ترجمہ : مجھے راستہ مل گیا ۔
 علامہ عبدالحسین امینی (صاحب کتاب الغدیر) کی دوکتابوں کا ترجمہ : سیرتنا و سنّتنا کا ترجمہ : ہماری عزاداری، نیز شھداء الفضیلۃ کا ترجمہ ۔
 علامہ سید عبدالحسین شرف الدین عاملی کی کتاب النص والاجتھاد کا ترجمہ : نص و اجتہاد ۔
 علامہ شیخ یحیی نوری کی کتاب فلسفہ انقلاب امام حسین کا ترجمہ : فلسفہ انقلاب حسین ۔
 علامہ شیخ عبد اللّہ مامقانی کی کتاب مِرآۃُ الرَّشاد کا ترجمہ : آئینہ اخلاق ۔
 آیت اللہ العظمی سید ابوالقاسم موسوی خوئی کی کتاب منتخب الاحکام الشرعیۃ کا ترجمہ : احکام شرعی ۔
 مجموعہ احادیث قدسیہ(تالیف اور ترجمہ) ـ

یہ آپ کے عربی زبان سے چند اہم اردو ترجمے ہیں جو سب کے سب شائع ہو چکے ہیں ۔

آپ کی تالیفات و تصانیف میں تفسیر انوار القرآن، شرح نہج البلاغہ، شرح صحیفہ سجادیہ، ترجمہ مفاتیح الجنان، نقوش عصمت، مطالعہ قرآن، اصول و فروع، ذکر و فکر، قمربنی ہاشم، اصول علم الحدیث، علم رجال، کربلا، فتنہ صحابیت، نماز (قرآن و سنت کی روشنی میں)، پردہ (قرآن و سنت کی روشنی میں)، اجتہاد و تقلید (اجتہاد اور مجتہدین کے خلاف پیدا ہونے والے فتنہ اخباریت کا سد باب)، خاندان وانسان اور فروع دین نمایاں حیثیت رکھتی ہیں ـ

کتب مجالس میں بعض کتابیں آپ نے تصنیف کی ہیں :
 محافل و مجالس (دو جلد)
 عرفان رسالت
 اسلام دین عقیدہ و عمل
 بضعۃ الرسول

 تقاریر کے مجموعے 
 عقیدہ و جہاد
 کربلا شناسی
 رسالت الٰہیہ
 حسین منی
 انا من حسین
 خلق عظیم
 توحید (زندگی کا آخری عشرہ مجالس) ـ

اس کے علاوہ آپ کی بے شمار علمی تقاریر کتابی شکل میں نہ آسکیں بلکہ بے توجہی کا شکار بن کر کیسٹوں میں ضائع ہو رہی ہیں ـ

علامہ جوادی شاعر بھی تھے ـ کلیم آپ کا تخلص تھا ـ

کلام کلیم، سلام کلیم، بیاض کلیم اورپیام کلیم فن شاعری میں آپ کے یادگار مجموعے ہیں ـ سایٹ موسسہ فرھنگی ترجمان وحی (فارسی)

قارئین کی سہولت کے لیے علامہ جوادی کی کتب کی فہرست کو یہاں پر جدول کی شکل میں پیش کیا جا رہا ہے :
  تراجم اور شروح  صاحب کتاب کا نام 1ترجمہ و تفسیر قرآن مجید (انوار القرآن) کلام پروردگار 2تالیف و ترجمہ احادیث قدسیہ کلام پروردگار 3ترجمہ و شرح صحیفہ سجادیہامام زین العابدین علیہ السلام 4ترجمہ و شرح نہج البلاغہعلامہ سید شریف رضی 5ترجمہ مفاتیح الجنانمحدث شیخ عباس قمی 6اسرار آل محمد (کتاب سلیم بن قیس ہلالی)سلیم بن قیس ہلالی 7ہمارے اقتصادیاتآیت اللہ سید محمد باقر الصدر 8اسلامی بینک آیت اللہ سید محمد باقر الصدر 9فدک (تاریخ کی روشنی میں) آیت اللہ سید محمد باقر الصدر 10 تشیع اور اسلام آیت اللہ سید محمد باقر الصدر 11انوار عصمت (الخصال کا خلاصہ) شیخ صدوق 12ہماری عزاداری علامہ عبد الحسین امینی 13شہداء الفضیلۃ علامہ عبد الحسین امینی 14امام جعفر صادق اور مذاہب اربعہ علامہ اسد حیدر 15نظریہ عدالت صحابہ علامہ احمد حسین یعقوب 16ابو طالب مومن قریش علامہ عبداللہ خنیزی 17اہل بیت (قرآن و سنت کی روشنی میں) آیت اللہ محمد محمدی ری شہری 18نص و اجتہادعلامہ سید شرف الدین موسوی عاملی 19فلسفہ انقلاب امام حسینعلامہ شیخ یحیی نوری 20تہذیب قلب و نظر علامہ حسین بن محمد حلوانی 21مکاتب خلافت و امامت کے امتیازی نشانات علامہ سید مرتضی عسکری 22خطائے اجتہادی کی کرشمہ سازیاں علامہ سید مرتضی عسکری23مجھے راستہ مل گیا علامہ محمد تیجانی سماوی 24مرآۃ الرشاد علامہ شیخ عبد اللہ مامقانی25احکام شرعی آیت اللہ العظمی سید ابوالقاسم موسوی خوئی
 تصانیف 1نقوش عصمت 2مطالعہ قرآن  3اصول و فروع 4ذکر و فکر 5قمر بنی ہاشم 6اصول علم الحدیث 7علم رجال 8فروع دین 9خاندان اور انسان 10کربلا 11نماز (قرآن و سنت کی روشنی میں) 12پردہ (قرآن و سنت کی روشنی میں) 13حی علی الصلاہ 14حی علی الفلاح 15عورت اور شریعت 16اسلام کا مالیاتی نظام 17اسلام کے تقاضے 18اعمال ماہ رمضان المبارک 19اعمال روز عاشوراء 20اجتہاد و تقلید 21فتنہ صحابیت 22پاکیزہ معاشرہ

 کتب مجالس بہ شکل تصنیف 1محافل و مجالس (حصہ اول) 2محافل و مجالس (حصہ دوم) 3عرفان رسالت 4اسلام دین عقیدہ و عمل 5بضعۃ الرسول

 کتب مجالس بہ شکل مجموعہ تقاریر 1عقیدہ و جہاد 2کربلا شناسی 3رسالت الٰہیہ 4حسین منی 5انا من حسین 6خلق عظیم 7توحید (زندگی کا آخری عشرہ مجالس)
 اشعار کے مجموعے 1سلام کلیم 2کلام کلیم 3پیام کلیم 4بیاض کلیم
شروع میں آپ کی کتابیں الہ آباد میں مذہبی دنیا نامی ادارہ سے شائع ہوا کرتی تھیں ،ـ بعد میں ادارہ تنظیم المکاتب لکھنؤ سے شائع ہونے لگیں ـ

 شہر الہ آباد میں آپ کی خدمات 
سنہ 1965ء میں آپ نجف اشرف سے واپس آئے اور تقریبًا 1978ء تک الہ آباد کی مسجد قاضی صٓاحب میں پیش نمازی کے ساتھ ساتھ بہت سی دینی خدمات انجام دیں ـ

الہ آباد میں مذہبی معاشرہ کی تشکیل میں آپ کا نمایاں کردار ہے ـ

آپ نے کار خیر اور تنظیم خمس و زکوۃ نامی دو ادارے بھی قائم کیے جن کے ذریعہ اہل ثروت سے حقوق شرعیہ حاصل کرکے نادار لوگوں کی حاجتیں پوری کی جاتی تھیں ـ
 جامعہ امامیہ انوارالعلوم 
جامعہ امامیہ انوار العلوم کا بیرونی منظر|تصغیر علامہ جوادی جامعہ امامیہ انوار العلوم (الہ آباد) کے دفتر میں|تصغیر
شہر الہ آباد میں مدرسہ امامیہ انوارالعلوم آپ کی مستقل یادگار ہے جس کی ادارت کے فرائض آپ کے بڑے فرزند مولانا سید جواد الحیدر جوادی انجام دے رہے ہیں ـ

اس مدرسہ کی تاسیس سنہ 1985ء میں عمل میں آئی ـ

اب تک اس مدرسہ سے کثیر تعداد میں طلاب علوم دینیہ زیور علم سے آراستہ ہو کر اعلیٰ تعلیم کے حصول کے لیے قم اور نجف کے حوزات علمیہ میں پہنچ چکے ہیں اور بہت سے طلاب، ہندوستان کے مختلف شہروں کے علاوہ بیرونی ممالک میں تبلیغ دین میں مشغول ہیں ـ

 علامہ جوادی اور ادارہ تنظیم المکاتب 
خطیب اعظم مولانا سید غلام عسکری کی محبت آپ کو کھینچ کر ادارہ تنظیم المکاتب میں لے آئی جہاں آپ پہلے کمیٹی کے رکن رہے، پھر نائب صدر اور آخر میں صدارت کے لیے منتخب ہوئے ـ

ادارہ کے پندرہ روزہ اخبار میں سوالات کے جوابات کا صفحہ آپ سے مخصوص تھا ـ

 ابوظبی میں قیام 
سنہ 1978ء میں مومنین ابوظبی کی دعوت پر تبلیغ دین کی خاطر آپ مستقل طور پر ابوظبی میں سکونت پزیر ہو گئے جہاں آپ مسجد رسول اعظم کے پیش نماز تھے اور وہیں رہ کر آپ نے اہم کتابوں کی تصنیف کا کام انجام دیا ـ اسی دوران آپ نے یورپ، امریکا، افریقہ، کناڈا اور دنیا کے دیگر ممالک میں تبلیغ دین کی خاطر سفر کیے ـ

شیعہ فقہ کی روشنی میں آپ کثیرالسفر ہونے کی بنا پر نماز مکمل پڑھتے تھے ـ

سنہ 1998ء تک آپ کا قیام ابوظبی میں رہا ـ

جب بھی آپ الہ آباد آتے تھے تو ہمیشہ نماز ظہرین اپنے مدرسہ، انوارالعلوم میں ہی پڑھاتے تھے اور بعد نماز طلاب سے قرآن و حدیث سے متعلق سوالات کرتے تھے اور اکثر اوقات مختلف موضوعات پر طلاب سے مقالات لکھواکر انھیں انعامات سے نوازتے تھے،ـ اس طرح طلاب میں مزید علم دین کا شوق پیدا ہوتا تھا ـ
 سوالات و جوابات 
علامہ جوادی عام طور پر ابوظبی سے ہر مہینہ الہ آباد آیا کرتے تھے ـ جب بھی آپ الہ آباد آتے تھے تو آپ کے مدرسہ کے بعض طلاب تحریری طور پر آپ سے سوالات کرتے تھے اور آپ حسب فرصت سوالوں کے نیچے دی ہوئی خالی جگہ میں تمام سوالات کا اطمینان بخش جواب تحریر کر کے واپس کردیتے تھے ـ

آپ کے جوابات کی ایک خاص بات یہ تھی کہ ایک ہی سوالنامہ میں آپ ہر سوال کے جواب سے پہلے جداگانہ باسمہ سبحانہ ضرور لکھتے تھے۔

 ایران سے رابطہ 
علامہ جوادی اور ایران کے نمائندے آقائے فتح اللہ پور|تصغیر
انقلاب اسلامی کے بعد ایران کے علمی حلقوں میں آپ کا بہت وقار تھا ـ لندن اور ایران وغیرہ میں منعقد ہونے والی اسلامی کانفرنسوں میں آپ کو ہمیشہ دعوت دی جاتی تھی اور فصیح عربی زبان میں آپ کی تقاریر بہت پسند کی جاتی تھیں ـ

آپ کی وفات سے کچھ عرصہ قبل، ایران کے رہبر انقلاب اسلامی آیت اللہ سید علی خامنہ ای نے آپ کی علمی اور تبلیغی خدمات سے متاثر ہو کر آپ کو مہاراشٹر اور جنوبی ہندوستان کے لیے اپنا نمائندہ مقرر کیا تھا اور اسی وجہ سے آپ سنہ 1998ء میں ابوظبی چھوڑ کر بمبئی منتقل ہو گئے تھے ـ وہاں آپ نے ادارہ اسلام شناسی قائم کیا تھا ـ

جب آپ ابوظبی سے بمبئی کے لیے روانہ ہوئے تو مومنین ابوظبی نے آپ سے وعدہ لیا تھا کہ ہرسال محرم کے پہلے عشرہ اور ماہ رمضان میں شبہای قدر کی مجالس آپ ابوظبی میں ہی خطاب کریں گے ـ

اس وعدہ پر عمل کرتے ہوئے آپ 1421ھ کے محرم میں بھی ابوظبی گئے تھے ـ خورشید خاور، صفحہ: 151

 وفات اور مدفن 
علامہ جوادی ، انتقال اور تکفین کے بعد ابو ظبی میں|تصغیر
1421ھ کے محرم میں عاشور کے روز حسب معمول آپ نے اعمال کرائے ـ مجلس شہادت پڑھی،ـ نماز ظہرین پڑھائی ـ جلوس عزا کی قیادت کی ـ

فاقہ شکنی کے بعد آپ استراحت کے لیے اپنی بیٹی کے گھر چلے گئے،ـ وہاں طبیعت خراب ہونے لگی تو ایمبولینس کے لیے فون کیا گیا،ـ جب تک ایمبولینس آئی آپ کا انتقال ہو چکا تھا ـ ابوظبی میں وہ عاشور کا دن تھا اور ہندوستان میں اس دن محرم کی نو تاریخ تھی ـ

جنازہ ہوائی جہاز کے ذریعہ دہلی اور وہاں سے لکھنؤ پہنچا ـ

لکھنؤ سے جیپ کے ذریعہ الہ آباد لایا گیا ـ

مجیدیہ اسلامیہ انٹرکالج کے میدان میں مولانا سید علی عابد الرضوی نے نماز جنازہ پڑھائی اور ہندوستانی اعتبار سے 12/ محرم 1421ھ مطابق 18/ اپریل سنہ 2000ء کو محلہ دریا آباد (الہ آباد) کے قبرستان میں ماں کے پہلو میں آپ کو سپرد خاک کیا گیا ـ

تاریخ وفات : 10/ محرم 1421ھ (عصرعاشور) مطابق 15/ اپریل 2000ء بروز شنبہ ـ (گویا آپ کی ولادت بھی شنبہ کو ہوئی اور وفات بھی)

تاریخ تدفین : 18/ اپریل 2000ء بروز سہ شنبہ ـ

 تعزیتی پیغام 
آپ کی وفات پر عالَم اسلام کی متعدد عظیم شخصیتوں نے تعزیتی پیغامات دیے۔

ایران کے سپریم لیڈر
آیت اللہ سید علی خامنہ ای نے تحریری طور پر تعزیت کا پیغام دیا:

بسم‌ الله‌ الرحمن‌ الرحیم‌

انالله‌ و انا الیه‌ راجعون‌

خبر درگذشت‌ عالم‌ جلیل‌القدر جناب‌ حجت‌الاسلام‌ والمسلمین‌ آقای‌ ذی‌شأن‌ حیدر جوادی‌(طاب‌ ثراه‌) موجب‌ تأثر و تألم‌ اینجانب‌ گردید.

ایشان‌ با قلم‌ و بیان‌ و تأسیس‌ مؤسسات‌ اسلامی‌، عمر پربرکت‌ خویش‌ را صرف‌ خدمت‌ به‌ اسلام‌ و مسلمین‌، خاصه‌ مذهب‌ حقه‌ی‌ اهل‌ بیت‌(علیهم‌ السلام‌) نمود.

اینجانب‌ ارتحال‌ این‌ روحانی‌ عالی‌‌قدر را به‌ مسلمانان‌ هندوستان‌ و علما و حوزه‌های‌ علمیه‌ آن‌ کشور بویژه‌ به‌ بیت‌ محترم‌ و آقازاده‌هایش‌ تسلیت‌ گفته‌، از درگاه‌ الہی‌ برای‌ آن‌ فقید سعید رحمت‌ و غفران‌ و برای‌ بازماندگانش‌ صبر جمیل‌ و اجر جزیل‌ مسألت‌ می‌نمایم‌.

سید علی‌ خامنه‌ای‌

28 فروردین 79

ترجمہ:

علامہ ذیشان حیدر جوادی طاب ثراہ کے انتقال کی خبر میرے لیے نہایت ہی حزن و غم کا باعث ہے۔

انھوں نے اپنے زبان اور قلم سے اسلام و تشیّع کی خدمت کی، نیز اسلامی ادارے قائم کیے۔
اس طرح اپنی بابرکت زندگی کو مذہب اہل بیت علیہم السلام کی خدمت میں بسر کیا۔

میں ان کے انتقالِ پُر مَلال کے موقع پر ہندوستان کے مسلمانوں کو اور تمام علماِ ہندوستان، نیز ان کے اہل خانہ کو تعزیت پیش کرتا ہوں۔

اللہ تعالی کی بارگاہ میں ان کی مغفرت اور اہل خانہ کے لیے صبر و اجر کی دعا کرتا ہوں۔

سید علی خامنہ ای

 اولاد 
آپ کی اولاد میں تین بیٹے اور چار بیٹیاں ہیں ـ

 مزید دیکھیے 
 کلب صادق
 محمد قلی موسوی (کنتوری)
 سید حامد حسین موسوی
 سید ناصر حسین موسوی
 محمد سعید موسوی
 سید علی نقی نقوی نجفی
 محمد مہدی (بھیک پوری)
 سید غلام عسکری
 سید کرار حسین واعظ
 نجم الحسن کراروی
 نجم الحسن امروہوی
 سید کلب عابد نقوی
 محمد عباس شوشتری
 سید فرمان علی
 دلدار علی نقوی
 سید راحت حسین رضوی
 سید امجد حسین رضوی
 سید اولاد حیدر (فوق بلگرامی)
 سید ظفر حسن نقوی
 عبقات الانوار فی امامۃ الائمۃ الاطہار(کتاب)

 حوالہ جات 

زمرہ:1938ء کی پیدائشیں
زمرہ:2000ء کی وفیات
زمرہ:آیت اللہ
زمرہ:اردو شعرا
زمرہ:اردو مترجمین قرآن
زمرہ:الٰہ آباد کی شخصیات
زمرہ:ہندوستانی شیعہ شخصیات
زمرہ:بھارتی مصنفین
زمرہ:شیعہ علما
زمرہ:عربی زبان کے مترجمین
زمرہ:علماء علوم اسلامیہ
زمرہ:مجتہدین
زمرہ:مذہبی مصنفین
زمرہ:مسلم الٰہیات دان
زمرہ:مفسرین
زمرہ:مفسرین بلحاظ ملک
زمرہ:بھارتی علمائے اسلام
زمرہ:ہندوستانی شعرا
زمرہ:مسلم فلاسفہ
زمرہ:مسلمان مورخین